钦定古今图书集成/明伦汇编/氏族典/第063卷 > 《廖用贤尚友录》 > 胥持国
## 钦定古今图书集成/明伦汇编/氏族典/第063卷 > 《廖用贤尚友录》 > 胥持国

按《金史胥持国传》：“持国字秉钧，代州繁畤人。经童出
身，累调博野县丞，寻授太子司仓，转掌饮令，擢祗应
司令。章宗即位，除宫籍副监，俄改同签宣徽院事、工
部侍郎，迁工部尚书，使宋。明昌四年，拜参知政事，赐
孙用康榜，下进士第。会河决阳武，持国请督役，遂行
尚书省事。明年，进尚书右丞。持国为人柔佞有智术。”
初，李妃得幸，持国多赂遗妃用事人，妃乃数称誉持
国能，由是大为上所信任，与妃表里，筦擅朝政。承安
三年，御史台劾奏“张复亨、张嘉贞、赵怄、张光庭、高元
甫、张岩叟、傅汝梅、张翰、裴元、郭郛，皆趋走权门，人谓
胥门十哲，不称谏职，俱宜黜罢。”奏可。于是持国以通
奉大夫致仕。顷之，起知大名府事，未行，改枢密副使，
佐枢密使襄治军于北京，卒于军，谥“通敏。”